Iniţiativa legislativă care prevede sancţiuni cu închisoarea de la 6 luni la 15 ani pentru persoanele care percep taxe de parcare fără a avea autorizare în acest sens sau pentru cei care determină sau înlesnesc săvârşirea unor astfel de fapte a primit luni raport de adoptare, cu unanimitate de voturi, de la Comisia Juridică a Senatului.

Iniţiativa a fost depusă la Parlament în luna aprilie a acestui an de către liberalii Ovidiu Raeţchi şi Alina Gorghiu.

Potrivit proiectului, "perceperea unei taxe pentru parcare, în orice mod şi cu orice titlu, de către o persoană care nu are autorizare în acest sens sau care nu are cel puţin un drept de folosinţă asupra spaţiului respectiv se pedepseşte cu închisoare de la 6 luni la 1 an".

"Dacă taxa se percepe pentru un spaţiu proprietate publică sau privată a statului, a unei unităţi administrativ teritoriale sau a oricărei persoane juridice care deţine în proprietate, administrează sau exploatează bunuri proprietate publică, pedeapsa este închisoarea de la 9 luni la 2 ani", se arată la articolul 2 al iniţiativei legislative.

Pedepse mult mai mari sunt prevăzute pentru cei care determină sau înlesnesc faptele incriminate de respectivul proiect.

Iniţiativa legislativă urmează să fie trimisă plenului Senatului pentru dezbatere şi vot final, urmând ca forul decizional în acest caz să fie Camera Deputaţilor.

Etichete: inchisoare parcagii, parcagii, parcagii bucureşti